text: Bilernes dag i landsdelen
  17 april 2010 kl. 14.59
  Lørdag bød på flere muligheder for at få sig et gensyn med gamle biler eller et kig ind i fremtidens bilverden.
  I Esbjerg var der VW træf og i Kolding var der udstilling af splinternye og fremtidens biler.
  Fælles for begge udstillinger var, at de tiltrak mange mænd.
  At mænd gennem generationer har været tiltrukket af biler i alle afskygninger kan Søren Rishøj fra Janderup tale med om. Han købte sig for få år siden en gammel VW boble fra 1952. Han passer og plejer den som var det et lille barn, for gamle biler, og især VW, er hans helt store lidenskab.
  Og at biler i det hele taget drager mænd var forårets store biludstilling i Kolding et godt eksempel på. 
  Her var fokus dog rettet mod nye biler og bilglade mænd og kvinder kunne få sig et syn af fremtidens VW, der først kommer på gaden i Danmark til efteråret.
  